Flere personer kom til skade ved et stort trafikuheld syd for Randers.

En ung mand fra Nordjylland blev alvorligt kvæstet, da flere biler søndag stødte sammen på motorvejen syd for Randers. Fire personer blev kørt til behandling for mindre skader på sygehuset i Randers. Den værst tilskadekomne - en 18-årig mand fra Brovst - blev indlagt på Aarhus Universitetshospital. Lægerne frygtede i første omgang for hans liv, men tidligt mandag morgen er mandens tilstand stabil. - Lægerne mener, at han muligvis har fået en mindre hjerneblødning, og de har lagt ham i koma. Men han er uden for livsfare, siger Carsten Dahl, vagtchef ved Østjyllands Politi. Ulykken, der blev anmeldt klokken 19.44, skete på motorvej E45 ved afkørslen til det sydlige Randers. Årsagen til sammenstødet er lidt uklar. - Forklaringerne fra de involverede er ikke enslydende. Men fire-fem biler kørte op i hinanden og ind i autoværnet. Sandsynligvis på grund af dårlig sigtbarhed, lidt for høj hastighed og for tæt kørsel, siger vagtchefen.